Document ID: 31993L0088

ΟΔΗΓΙΑ 93/88/ΕΟΚ ΤΟΥ ΣΥΜΒΟΥΛΙΟΥ της 12ης Οκτωβρίου 1993 για τροποποίηση της οδηγίας 90/679/ΕΟΚ για την προστασία των εργαζομένων από κινδύνους που διατρέχουν λόγω της έκθεσής τους σε βιολογικούς παράγοντες κατά την εργασία (έβδομη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 118Α,
έχοντας υπόψη την πρόταση της Επιτροπής (1), η οποία διατυπώθηκε μετά από διαβούλευση με τη συμβουλευτική επιτροπή για την ασφάλεια, την υγιεινή και την προστασία της υγείας στο χώρο εργασίας,
Σε συνεργασία με το Ευρωπαϊκό Κοινοβούλιο (2),
Έχοντας υπόψη τη γνώμη της Οικονομικής και Κοινωνικής Επιτροπής (3),
Εκτιμώντας:
ότι η οδηγία 90/679/ΕΟΚ (4) προβλέπει, στο άρθρο 18, ότι το Συμβούλιο πρέπει να εγκρίνει, με τη διαδικασία του άρθρου 118Α της συνθήκης, έναν πρώτο κατάλογο βιολογικών παραγόντων των ομάδων 2, 3 και 4 για να περιληφθούν στο παράρτημα ΙΙΙ της εν λόγω οδηγίας-
ότι η ταξινόμηση των βιολογικών παραγόντων στον πρώτο αυτό κατάλογο πρέπει να γίνει βάσει των ορισμών που δίνονται στο άρθρο 2 στοιχείο δ) σημεία 2, 3 και 4 (ομάδες 2, 3 και 4) της εν λόγω οδηγίας-
ότι ο κατάλογος αυτός δεν περιλαμβάνει τους γενετικώς τροποποιημένους βιολογικούς παράγοντες-
ότι πρέπει να προβλεφθούν για ορισμένους βιολογικούς παράγοντες συμπληρωματικές ενδείξεις για την ταξινόμησή τους-
ότι πρέπει να προστεθεί στην οδηγία 90/679/ΕΟΚ ένας συνιστώμενος κώδικας συμπεριφοράς που θα δίδει απλώς προσανατολισμούς για τον εμβολιασμό των εργαζομένων που εκτίθενται σε βιολογικούς παράγοντες κατά των οποίων υπάρχουν αποτελεσματικά εμβόλια,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 90/679/ΕΟΚ τροποποιείται ως εξής:
1. στο άρθρο 14 παράγραφος 3, μετά το δεύτερο εδάφιο παρεμβάλλεται το ακόλουθο εδάφιο:
"Όταν οι εργοδότες διαθέτουν εμβόλια, πρέπει να λαμβάνουν υπόψη το συνιστώμενο κώδικα συμπεριφοράς που περιέχεται στο παράρτημα VII."
2. το παράρτημα ΙΙΙ αντικαθίσταται από το παράρτημα Ι της παρούσας οδηγίας-
3. προστίθεται το παράρτημα VII που περιλαμβάνεται στο παράρτημα ΙΙ της παρούσας οδηγίας.
Άρθρο 2
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο έως τις 30 Απριλίου 1994. Ενημερώνουν αμέσως την Επιτροπή σχετικά.
Ωστόσο, όσον αφορά την Πορτογαλική Δημοκρατία, η ημερομηνία που αναφέρεται στο πρώτο εδάφιο είναι η 31η Δεκεμβρίου 1995.
2. Τα κράτη μέλη ανακοινώνουν στην Επιτροπή τις διατάξεις εσωτερικού δικαίου, τις οποίες έχουν θεσπίσει ή θεσπίζουν στον τομέα που διέπεται από την παρούσα οδηγία.
3. Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Οι λεπτομερείς διατάξεις της αναφοράς αυτής εκδίδονται από τα κράτη μέλη.
Άρθρο 3
Η παρούσα οδηγία απευθύνεται στα κράτη μέλη.
Λουξεμβούργο, 12 Οκτωβρίου 1993.

Labels: 5
20
0
7
9